PATVIRTINTA

Jonavos ,,Neries“ pagrindinės mokyklos

direktoriaus 2021 m. rugpjūčio 27 d.

įsakymu Nr. V-128

**JONAVOS ,,NERIES“ PAGRINDINĖ MOKYKLA**

 **DIREKTORIAUS PAVADUOTOJO ŪKIUI PAREIGYBĖS APRAŠYMAS**

**I SKYRIUS**

**BENDROJI** **DALIS**

1. Jonavos „Neries“ pagrindinės mokyklos direktoriaus pavaduotojo ūkiui pareigybė yra priskiriama vadovų grupei.
2. Pareigybės lygis: A2 lygiopareigybė.
3. Pareigybės paskirtis: vadovauti ūkinei Jonavos „Neries“ pagrindinės mokyklos veiklai, rūpintis ūkio inventoriaus saugumu ir patalpų remontu, priežiūra, teritorijos priežiūra ir švara, atlikti viešuosius pirkimus, organizuoti ir prižiūrėti tiesiogiai pavaldaus personalo darbą.
4. Pavaldumas: direktoriaus pavaduotojas ūkiui pavaldus mokyklos direktoriui.

**II SKYRIUS**

**SPECIALŪS** **REIKALAVIMAI** **ŠIAS** **PAREIGAS** **EINANČIAM** **DARBUOTOJUI**

1. Direktoriaus pavaduotoju ūkiui gali dirbti asmuo, turintis aukštąjį arba specialųjį aukštesnįjį (baigtą iki 1995 m.) išsilavinimą, žinantis mokyklos ūkio tvarkymui keliamus reikalavimus, pasitikrinęs sveikatą.
2. Direktoriaus pavaduotojas ūkiui turi žinoti:
	1. įstaigos administracinį – ūkinį darbą reglamentuojančius dokumentus;
	2. įstaigos struktūrą, jos darbo organizavimą ir valdymą;
	3. mokyklos patalpų (klasių, kabinetų, dirbtuvių ir t.t.) bei inventoriaus naudojimo ir priežiūros taisykles;
	4. mokyklos higienos normas ir taisykles;
	5. darbo santykius reglamentuojančius įstatymus;
	6. mokyklos priešgaisrinės saugos taisykles;
	7. saugaus darbo taisykles;
	8. pirmosios medicinos pagalbos suteikimo priemones ir būdus;
	9. viešųjų pirkimų įstatymą, kitus viešuosius pirkimus reglamentuojančius teisės aktus;
	10. medžiagų naudojimo ir nurašymo normas ir tvarką;
	11. atsiskaitymo už įsigytas prekes ir paslaugas tvarką ir būdus;
	12. mokyklos nuostatus ir vidaus tvarkos taisykles;
	13. kitus mokyklos veiklą reglamentuojančius norminius aktus;
	14. savo paties pareigybės aprašymą.
3. Direktoriaus pavaduotojas ūkiui skiriamas atsakingu už mokyklos šilumos ūkį, jis privalo turėti norminiuose dokumentuose nustatytą pažymėjimą.
4. Direktoriaus pavaduotojas ūkiui skiriamas atsakingu už mokyklos priešgaisrinę saugą, jis privalo išklausyti norminiuose dokumentuose numatytą priešgaisrinės saugos kursą ir gauti atitinkamą pažymėjimą.
5. Direktoriaus pavaduotojas ūkiui privalo žinoti mokyklos elektros ūkiui ir priešgaisrinei saugai keliamus reikalavimus, užtikrinti, kad visi mokyklos darbuotojai juos vykdytų.
6. Direktoriaus pavaduotojas ūkiui savo veikloje vadovaujasi:
	1. Lietuvos Respublikos įstatymais ir poįstatyminiais aktais;
	2. Lietuvos Respublikos Vyriausybės nutarimais ir kitais Respublikoje galiojančiais norminiais aktais, reglamentuojančiais biudžetinių įstaigų veiklą, darbo santykius, darbuotojų saugą ir sveikatą;
	3. kitais mokyklos lokaliniais dokumentais (įsakymais, potvarkiais, nurodymais, taisyklėmis ir pan.).

**III SKYRIUS**

**ŠIAS** **PAREIGAS** **EINANČIO** **DARBUOTOJO** **FUNKCIJOS**

1. Organizuoja ir vadovauja mokyklos ūkio darbuotojų darbui, užtikrina, kad ūkio objektai būtų tinkamai prižiūrimi ir naudojami, kad mokyklos ūkis funkcionuotų normaliai, nesukeldamas mokyklos veiklos sutrikimų.
2. Užtikrina, kad mokyklos teritorija visada būtų tvarkinga ir švari, kad iš jos pastoviai būtų šalinamos šiukšlės, sausa žolė, lapai, pašaliniai daiktai.
3. Užtikrina, kad mokyklos teritorijoje poilsio, sporto, mokomųjų bandymų, ūkio zonose esantys įrenginiai būtų tvarkingi, nepavojingi sveikatai.
4. Pasirūpina, kad prie mokyklos pastatų priėjimas ir pravažiavimas būtų visada laisvas.
5. Pasirūpina mokyklos teritorijos apšvietimu, kad mokyklos patalpų (klasių, kabinetų, dirbtuvių ir kt.) apšvietimas atitiktų galiojančias normas.
6. Jeigu mokyklos teritorija aptverta, pastoviai tikrina, tvoros tvarkingumą, organizuoja sugadintų vietų taisymą.
7. Pasirūpina, kad ne arčiau kaip 25 m nuo mokyklos pastatų ir virtuvės būtų pastatyti ant asfaltuotos aikštelės sandariai uždaromi metaliniai konteineriai šiukšlėms ir atliekoms.
8. Nustatytu laiku organizuoja mokyklos pastatų ir jų konstrukcijų sezonines bei neeilines apžiūras.
9. Organizuoja apžiūrų metu rastų defektų pašalinimą.
10. Žiemos metu organizuoja sniego valymą nuo mokyklos pastatų stogų, nuo mokyklos teritorijoje esančių kelių ir takų, organizuoja kelių ir takų barstymą smėliu.
11. Užtikrina, kad būtų laiku atliktas mokyklos patalpų ir inventoriaus eilinis remontas, kad būtų tinkamai pasiruošta naujųjų mokslo metų pradžiai.
12. Užtikrina, kad būtų laiku atliktas mokyklos šildymo sistemos paruošimas rudens ir žiemos sezonui.
13. Organizuoja mokyklos aprūpinimą mokymo priemonėmis, mokymui reikalingomis medžiagomis, prietaisais, įrankiais ir įrenginiais, klasių aprūpinimą trijų dydžių suolais arba trijų dydžių stalais ir kėdėmis pagal poreikį.
14. Užtikrina, kad fizikos, chemijos kabinetuose ir kitiems darbuotojams (kuriems tai privalu) būtų parengtos darbų saugos instrukcijos. Atlieka darbuotojų instruktavimą.
15. Pasirūpina, kad kabinetuose ir klasėse, kur naudojami elektros ir mechaniniai prietaisai, cheminės medžiagos, būtų parengtos saugaus naudojimo instrukcijos, kad tokiuose kabinetuose, klasėse, dirbtuvėse ir kitose mokyklos direktoriaus nurodytose vietose būtų sukomplektuotos pirmosios pagalbos vaistinėlės. Tikrina vaistinėlių būklę, tikrina, ar mokomosios chemijos kabinete ir sandėliuke cheminiai reaktyvai laikomi užrakinamose spintose, ar jų kiekis atitinka leistinas normas.
16. Užtikrina, kad visos mokyklos patalpos kasdien būtų valomos drėgnu būdu, atidarius langus ir viršulangius.
17. Organizuoja mokyklos parūpinimą dezinfekavimo medžiagomis, valikliais, plovikliais, kuriuos aprobavo Valstybinė higienos inspekcija.
18. Reikalauja iš pavaldžių darbuotojų, kad klasės, dirbtuvės, mokymo kabinetai būtų valomi po paskutinės pamokos ir pakartotinai – po pamokų ruošos ir būrelių veiklos.
19. Reikalauja, kad koridoriai, fojė, sanitariniai mazgai būtų valomi po kiekvienos pertraukos, kad tualetams valyti būtų naudojamos leistos plovimo priemonės.
20. Užtikrina, kad unitazai du kartus per mėnesį būtų valomi šlapimo druskas šalinančiomis priemonėmis.
21. Užtikrina, kad aktų salė būtų valoma po kiekvieno renginio, naudojant plovimo priemones ir vėdinama, užtikrina, kad iš dirbtuvių po kiekvieno užsiėmimo būtų išvalytos šiukšlės, atliekos, skiedros, pašalinti tepaluoti skudurai, kad mokyklos langų stiklai būtų valomi ne rečiau kaip du kartus per metus iš išorės ir kartą per ketvirtį iš vidaus, kad šviestuvai būtų valomi ne rečiau kaip kartą per ketvirtį.
22. Kontroliuoja, ar virtuvės įrenginiai (elektros, dujų viryklės ir kt.) techniškai tvarkingi, gerai prižiūrimi, ar virtuvėje, dirbtuvėse ir kitur naudojami elektros įrenginiai įžeminti, jeigu įžeminimas numatytas jų konstrukcijoje.
23. Kontroliuoja, ar tvarkingos klasių, kabinetų, aktų, sporto salės, dirbtuvių, tualetų tiek natūralaus, tiek mechaninio vėdinimo sistemos, ar jos efektyviai dirba, ar tvarkingos chemijos kabineto traukos spintos, ar tvarkingi dirbtuvių staklių vietiniai nusiurbikliai.
24. Neleidžia, kad elektros įrenginių prijungimui prie srovės šaltinio būtų naudojami laidai ir kabeliai su praradusia izoliavimo savybes ar pažeista izoliacija, kad laidai ir kabeliai būtų nutiesti grindimis.
25. Reikalauja iš pavaldžių darbuotojų, kad elektros skydai, skydeliai ir spintos būtų rakinamos.
26. Kontroliuoja, ar mokykloje esanti pranešimo apie gaisrą sistema patikimai veikia.
27. Pasirūpina, kad mokyklos atitinkamam plotui tektų po nustatytos talpos gesintuvą.
28. Tikrina, ar tvarkingas mokyklos priešgaisrinis vandentiekis, ar vidaus vandentiekio gaisriniai čiaupai turi žarnas ir švirkštus.
29. Tikrina, ar praėjimai prie gaisrinių čiaupų neužkrauti, ar žmonių evakuavimo keliai ir išėjimai, koridoriai, prieangiai, laiptai neužkrauti sulūžusiais baldais ir kitais daiktais.
30. Pasirūpina, kad būtų parengtas žmonių evakavimo kilus gaisrui grafinis ir rašytinis planas, kad grafikas būtų pakabintas gerai matomoje vietoje prie įėjimo į kiekvieną pastato aukštą.
31. Užtikrina, kad rašytiniame plane būtų aiškiai ir tiksliai aprašyti atitinkamų darbuotojų (pagalbinio personalo ir pedagogų) veiksmai kilus gaisrui, tų veiksmų atlikimo tvarka, būdai ir nuoseklumas.
32. Užtikrina, kad su veiksmų kilus gaisrui planu būtų supažindinti atitinkami darbuotojai.
33. Pasirūpina, kad koridoriuose, laiptinėse ir ant evakavimo durų būtų krypties (gelbėjimosi) ženklai.
34. Organizuoja mokymus ir instruktuoja darbuotojus priešgaisrinės saugos klausimais, užtikrinti, kad būtų parengta mokyklos priešgaisrinės saugos instrukcija.
35. Reikalauja, kad visi mokyklos darbuotojai laikytųsi nustatyto priešgaisrinio rėžimo, kad kiekvieną dieną, baigus užsiėmimus klasėse, dirbtuvėse, kabinetuose, pedagogai, laborantai, išjungtų visus elektros prietaisus.
36. Rengiant moksleivių šventes (Kalėdų eglutes, Naujųjų metų sutikimą, išleistuves, kitokius pasilinksminimo vakarėlius), užtikrina, kad eglučių ir patalpų iliuminacija būtų pagal galiojančias Elektros įrenginių įrengimo taisykles, kad popierinės ir kitokių degių medžiagų papuošalų, vėliavėlių girliandos būtų kabinamos tik ten, kur nėra pavojaus, kad jos užsidegs.
37. Neleidžia patalpose naudoti pirotechnikos priemonių, rūkyti.
38. Pareikalauja, kad švenčių eigą stebėtų pedagogai, moksleivių tėvai, moksleivių budintieji.
39. Vykdo teisėtus mokyklos direktoriaus ir kontroliuojančių pareigūnų nurodymus.
40. Vykdo viešuosius pirkimus pagal galiojančius norminius aktus. Užtikrina savalaikį dokumentacijos sutvarkymą.
41. Pasibaigus metams, pagal mokykloje patvirtintą dokumentacijos planą, priduoda jam pavestas tvarkyti bylas archyvui.
42. Tvarko medžiagų, turto nurašymo, ilgalaikio turto įvedimo į eksploataciją dokumentaciją.
43. Dalyvauja inventorizuojant mokyklos turtą.
44. Mokinių atostogų metu, kai nevyksta ugdymo procesas, pavaduoja direktorių.
45. Direktoriaus pavaduotojas ūkiui, įtaręs ar pastebėjęs žodines, fizines, socialines patyčias, smurtą:
	1. nedelsdamas įsikiša ir nutraukia bet kokius tokį įtarimą keliančius veiksmus;
	2. primena mokiniui, kuris tyčiojasi, smurtauja ar yra įtariamas tyčiojimusi, mokyklos nuostatas ir mokinio elgesio taisykles;
	3. raštu informuoja patyrusio patyčias, smurtą mokinio klasės auklėtoją apie įtariamas ar įvykusias patyčias;
	4. esant grėsmei mokinio sveikatai ar gyvybei, nedelsiant kreipiasi į pagalbą galinčius suteikti asmenis (tėvus (globėjus, rūpintojus) ir/ar mokyklos darbuotojus, direktorių) ir/ar institucijas (pvz.: policiją, greitąją pagalbą ir kt.).
46. Direktoriaus pavaduotojas ūkiui įtaręs, ar pastebėjęs patyčias kibernetinėje erdvėje arba gavęs apie jas pranešimą:
	1. esant galimybei išsaugo vykstančių patyčių kibernetinėje erdvėje įrodymus ir nedelsdamas imasi reikiamų priemonių patyčioms kibernetinėje erdvėje sustabdyti;
	2. įvertina grėsmę mokiniui ir esant poreikiui kreipiasi į pagalbą galinčius suteikti asmenis (tėvus (globėjus rūpintojus) ir/ar mokyklos darbuotojus, direktorių) ar institucijas (policiją);
	3. pagal galimybes surenka informaciją apie besityčiojančių asmenų tapatybę, dalyvių skaičių ir kitus galimai svarbius faktus;
	4. raštu informuoja patyčias patyrusio mokinio klasės auklėtoją apie patyčias kibernetinėje erdvėje ir pateikia įrodymas (išsaugotą informaciją);
	5. turi teisę apie patyčias kibernetinėje erdvėje pranešti Lietuvos Respublikos ryšių reguliavimo tarnybai pateikdamas pranešimą interneto svetainėje adresu [www.draugiskasinternetas.lt](http://www.draugiskasinternetas.lt).

**IV SKYRIUS**

**ATSAKOMYBĖ**

1. Direktoriaus pavaduotojas ūkiui atsako:
	1. už bendrą mokyklos ūkio būklę;
	2. už mokyklos teritorijos, pastatų ir patalpų, mokyklos baldų ir inventoriaus priežiūrą;
	3. už mokyklos inžinierinių komunikacijų ir įrenginių techninę priežiūrą;
	4. už mokyklos patalpų apšvietimo, mikroklimato atitikimą galiojančioms normoms;
	5. už mokyklos aprūpinimą būtinais materialiniais resursais (inventoriumi, mokymo priemonėmis ir kt. );
	6. už mokyklos sanitarinę būklę ir priešgaisrinę saugą, civilinę saugą, darbuotojų sauga;
	7. viešųjų pirkimų dokumentacijos tvarkymą ir pirkimų vykdymą.
2. Direktoriaus pavaduotojui ūkiui gali būti taikoma drausminė, materialinė arba baudžiamoji atsakomybė, jei jis:
	1. dėl savo neveiklumo leido darbuotojams pažeidinėti darbo drausmę, nevykdyti arba aplaidžiai vykdyti savo pareigas, dėl ko susidarė prielaidos įvykti arba įvyko nelaimingas atsitikimas, kilo gaisras;
	2. davė darbuotojams privalomus vykdyti neteisėtus nurodymus;
	3. neatliko savo pareigų;
	4. savo veiksmais padarė mokyklai materialinę žalą.
3. Direktoriaus pavaduotojas ūkiui už savo pareigų netinkamą vykdymą atsako darbo vidaus tvarkos taisyklių ir Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_

Su pareigybės aprašymu susipažinau ir sutinku:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (vardas ir pavardė, parašas)